4. การประกอบธุรกิจของแต่ละสายผลิตภัณฑ์

4.1 ลักษณะผลิตภัณฑ์หรือบริการ

(1) ศูนย์จำหน่ายสินค้าแม็คโคร - Makro Cash and Carry

โดยบริษัท สยามแม็คโคร จำกัด (มหาชน)

  ธุรกิจหลักของบริษัท สยามแม็คโคร จำกัด(มหาชน) (“บริษัทฯ”) คือ
  การดำเนินธุรกิจศูนย์จำหน่ายสินค้าระบบสมาชิกแบบชำระเงินสดและบริการตนเองภายใต้ชื่อ
  “แม็คโคร” ซึ่งมีสาขากระจายอยู่ทั่วประเทศ

  สินค้าอุปโภคบริโภคและบริการของศูนย์จำหน่ายสินค้าแม็คโคร ประกอบด้วยสินค้าประเภทต่าง ๆ
  จำนวนมาก โดยจำแนกเป็นกลุ่มต่างๆ ได้ดังต่อไปนี้

1)  เครื่องใช้ไฟฟ้าและอุปกรณ์ซ่อมบำรุง (Electrical Appliances and D.I.Y.)

2)  เครื่องเขียน เครื่องใช้ในสำนักงาน เครื่องใช้ในสำนักงานอัตโนมัติ

3)  อุปกรณ์เครื่องครัว อุปกรณ์ที่ใช้ในธุรกิจโรงแรม ร้านอาหาร และธุรกิจให้บริการด้านอาหาร

4)  เครื่องกีฬา เฟอร์นิเจอร์ เครื่องใช้ในบ้าน

5)  สิ่งทอและเครื่องแต่งกาย

6)  ผัก ผลไม้สด เนื้อสัตว์ อาหารทะเล อาหารนม

7)  ผลิตภัณฑ์อาหารแช่แข็งและแช่เย็น

8)  เครื่องดื่ม ขนมขบเคี้ยว

9)  ผลิตภัณฑ์ทำความสะอาด ชำระล้าง และเครื่องสำอางค์

10) สินค้าชำทั่วไป (General Grocery)

11) ยา และอาหารเสริม

12) เบเกอรี่

13) ภัตตาคาร

นอกจากสินค้าประเภทอุปโภคบริโภคโดยทั่วไปแล้ว บริษัทฯ ยังเพิ่มทางเลือกให้กับลูกค้าโดยการจำหน่ายสินค้าภายใต้เครื่องหมายการค้าของตนเอง (D.O.B : Distributor Own Brand) ซึ่งเป็นกลยุทธ์ที่ธุรกิจจัดจำหน่ายทั้งหลายไม่ว่าจะเป็นธุรกิจในรูปแบบ Cash & Carry อย่างแม็คโคร หรือห้างสรรพสินค้าต่างก็ประสบความสำเร็จมาแล้วในหลายประเทศทั่วโลก

  สินค้าภายใต้เครื่องหมายการค้าของตนเอง (D.O.B)
  คือสินค้าที่บริษัทที่เป็นเจ้าของช่องทางจำหน่ายว่าจ้างผู้ผลิตให้ผลิตสินค้าให้กับตนเองโดยใช้เครื่องหมายการค้าของบริษัทฯ
  และมีลักษณะบรรจุภัณฑ์ (Packaging Unit) ตามที่บริษัทฯ กำหนด

    ปัจจุบันบริษัทดำเนินการจำหน่ายสินค้า D.O.B. ทั้งประเภทอุปโภคบริโภค โดยแบ่งประเภท
    และชนิดของสินค้าตามเครื่องหมายการค้าต่างๆ เช่นตัวอย่าง ดังตารางต่อไปนี้

+--------------+-------------------------------------------------------+
| เค           | ประเภทของสินค้า                                         |
| รื่องหมายการค้า |                                                       |
+--------------+-------------------------------------------------------+
| aro          | สินค้าอุปโภค ได้แก่ แก้วน้ำ ถุงพลาสติก หนังยาง ภาชนะพลาสติก      |
|              | เครื่องครัวสเตนเลส ชุดสังฆทาน ถุงมือเอนกประสงค์ ไม้แขวนเสื้อ     |
|              | และเก้าอี้พลาสติก เป็นต้น                                   |
|              |                                                       |
|              | สินค้าบริโภค ได้แก่ ข้าวสาร น้ำมันพืช น้ำปลา หมูหยอง ไส้กรอก      |
|              | ผลไม้กระป๋อง น้ำผลไม้บรรจุขวด กระดาษชำระ น้ำยาล้างจาน        |
|              | และน้ำยาทำความสะอาดสุขภัณฑ์ เป็นต้น                         |
+--------------+-------------------------------------------------------+
| Q-BIZ        | กระดาษถ่ายเอกสาร กระดาษแฟ็กซ์ กระดาษเครื่องคิดเงิน           |
|              | บัตรตอกเวลา สมุด ปากกา แฟ้มเอกสาร ซองใส่เอกสาร ซองจดหมาย  |
|              | กาว โต๊ะคอมพิวเตอร์ ตู้เก็บเอกสาร โต๊ะทำงานเหล็ก              |
|              | และเก้าอี้ใช้ในสำนักงาน เป็นต้น                              |
+--------------+-------------------------------------------------------+
| Starline     | ผลิตภัณฑ์เครื่องใช้ส่วนบุคคล                                  |
+--------------+-------------------------------------------------------+
| Protech      | เครื่องใช้ไฟฟ้า                                           |
+--------------+-------------------------------------------------------+
| savepak      | กระดาษชำระ น้ำยาล้างจาน เส้นหมี่อบแห้ง และไส้กรอก เป็นต้น      |
+--------------+-------------------------------------------------------+
| M & K        | ขนมขบเคี้ยว คุ้กกี้ และน้ำผลไม้ เป็นต้น                         |
+--------------+-------------------------------------------------------+
| ไทยรวงขวัญ    | ข้าวสาร                                                |
+--------------+-------------------------------------------------------+
| PETZFRIEND   | อาหารสุนัข อาหารแมว และอาหารปลา เป็นต้น                   |
+--------------+-------------------------------------------------------+

    เนื่องจากพฤติกรรมที่เปลี่ยนแปลงไปของผู้บริโภค กล่าวคือ
    ผู้บริโภคมีความรู้ความเข้าใจในตัวสินค้า และตลาดมากขึ้น
    ทำให้การยึดติดกับเครื่องหมายการค้าน้อยลงและหันไปสนใจคุณภาพและราคาแทน
    ลูกค้าที่มีความสนใจในสินค้าประเภทนี้ ได้แก่ ลูกค้ากลุ่มสถาบัน องค์กร ร้านอาหาร เป็นต้น
    ซึ่งเป็นกลุ่มลูกค้าที่ต้องการซื้อสินค้าเป็นปริมาณมากเพื่อนำไปจำหน่ายต่อหรือใช้ในธุรกิจ
    และมักมีเจ้าหน้าที่ฝ่ายจัดซื้อเพื่อทำการเลือกซื้อสินค้าโดยเฉพาะ
    ดังนั้นลูกค้ากลุ่มนี้จะมีความรู้ความเข้าใจในการเลือกซื้อสินค้าที่ดี
    ซึ่งเดิมมักจะติดต่อกับผู้ค้าส่งหรือผู้ผลิต เพื่อซื้อสินค้าในปริมาณมาก เช่น
    กระดาษชำระเพื่อใช้ในบริษัททั่วไป หรือน้ำมันพืชสำหรับการใช้งานในภัตตาคาร
    ดังนั้นสินค้าภายใต้เครื่องหมายการค้าของแม็คโครจะเป็นอีกทางเลือกหนึ่งที่จะสนองความต้องการของลูกค้ากลุ่มนี้ที่ต้องการสินค้าที่มีคุณภาพเหมาะสม
    ผลิตโดยผู้ผลิตที่น่าเชื่อถือในราคาที่ถูกกว่า

(2) ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

โดยบริษัท สยามฟูด เซอร์วิส จำกัด

  บริษัท สยามฟูด เซอร์วิส จำกัด (“สยามฟูด เซอร์วิส”)
  เป็นบริษัทย่อยที่สยามแม็คโครถือหุ้นร้อยละ 99.9 สยามฟูด เซอร์วิส
  เป็นผู้นำในธุรกิจนำเข้าและจำหน่ายผลิตภัณฑ์อาหารคุณภาพสูง พร้อมบริการจัดส่ง
  รวมถึงให้บริการที่เกี่ยวเนื่องอื่นๆ แก่ผู้ประกอบการธุรกิจด้านอาหาร
  และผู้ประกอบการในอุตสาหกรรมที่เกี่ยวกับโรงแรมและการบริการนักท่องเที่ยว
  รวมถึงลูกค้าผู้ประกอบการโรงแรม ร้านอาหาร และจัดเลี้ยง (“โฮเรก้า”)
  โดยเฉพาะอย่างยิ่งกลุ่มผู้ให้บริการอาหารจานด่วน (Quick Service Restaurants : QSR)
  กลุ่มภัตตาคาร (Full Service Restaurants : FSR) และโรงแรมระดับ 4-5 ดาว
  ในเขตกรุงเทพมหานคร และแหล่งท่องเที่ยวที่สำคัญต่างๆ ทั่วประเทศ สยามฟูด เซอร์วิส
  มีความเชี่ยวชาญในการจัดหาผลิตภัณฑ์อาหารแช่แข็งและแช่เย็นคุณภาพสูง
  โดยเฉพาะผลิตภัณฑ์อาหารนำเข้าจากต่างประเทศ ได้แก่ ผลิตภัณฑ์เนื้อสัตว์ อาหารทะเล มันฝรั่ง
  ผลิตภัณฑ์ที่ทำจากนม และเครื่องปรุงรสชนิดต่างๆ เป็นต้น

4.2 การตลาดและการแข่งขัน

4.2.1 กลยุทธ์การแข่งขัน

(1) ผลิตภัณฑ์

ศูนย์จำหน่ายสินค้าแม็คโคร - Makro Cash and Carry

  บริษัทฯ ยังคงให้ความสำคัญกับการขายสินค้าประเภทอาหารซึ่งเป็นธุรกิจหลักอย่างต่อเนื่อง
  และเพื่อให้มั่นใจว่าบริษัทฯ
  จะยังคงเป็นผู้นำในด้านการประกอบธุรกิจศูนย์จำหน่ายสินค้าแบบชำระเงินสดและบริการตนเองของประเทศไทย
  โดยอาศัยความแข็งแกร่งทางด้านอาหารของบริษัทฯ

  ด้วยตระหนักถึงศักยภาพในการเติบโตของอุตสาหกรรมธุรกิจด้านอาหาร บริษัทฯ
  จึงจัดตั้งหน่วยงานธุรกิจฟูด เซอร์วิส และว่าจ้างผู้เชี่ยวชาญด้านอาหารเข้ามาร่วมงาน
  ทั้งนี้เพื่อมุ่งพัฒนาและขยายฐานธุรกิจในกลุ่มอุตสาหกรรมด้านอาหาร
  โดยให้ความสำคัญกับความหลากหลายของสินค้าและการนำเสนอบริการที่ตอบสนองความต้องการที่แตกต่างของผู้ประกอบการธุรกิจด้านอาหารและลูกค้าโฮเรก้า
  ตลอดจนคิดค้นและพัฒนารูปแบบทางการค้าเพื่อให้ธุรกิจด้านอาหารของแม็คโครขยายตัวต่อไปในระยะยาว
  ดังจะเห็นได้จากการพัฒนารูปแบบสาขาใหม่คือ แม็คโคร ฟูดเซอร์วิส และร้านสยามโฟรเซ่น
  และการเพิ่มความหลากหลายของสินค้าและบริการ
  เพื่อให้แม็คโครเป็นคู้ค้าที่นำเสนอทางเลือกที่ดีที่สุดให้แก่ลูกค้าสมาชิก

  ความหลากหลายของสินค้าเป็นสิ่งจำเป็นที่ช่วยดึงดูดลูกค้า และรักษาฐานลูกค้ากลุ่มหลักของบริษัทฯ
  ลูกค้าได้รับความพึงพอใจจากการจับจ่ายสินค้าที่แม็คโคร
  และได้สินค้าที่ต้องการในราคาที่เหมาะสม กลุ่มลูกค้าหลักของบริษัทฯ
  มีความต้องการสินค้าที่มีลักษณะเฉพาะเจาะจงและแตกต่างกันออกไป
  ด้วยการวิเคราะห์พฤติกรรมการซื้อสินค้าของลูกค้าแต่ละกลุ่มอย่างใกล้ชิด ช่วยทำให้บริษัทฯ
  สามารถตอบสนองความต้องการของลูกค้าที่แตกต่างกันได้อย่างถูกต้อง และเมื่อบริษัทฯ
  ขยายธุรกิจออกไปยังพื้นที่ใหม่ๆ บริษัทฯ
  สามารถที่จะปรับเปลี่ยนสินค้าที่จำหน่ายในแต่ละสาขาเพื่อให้สอดคล้องกับความต้องการของลูกค้าในแต่ละสถานที่ได้อย่างเหมาะสม

ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

  บริษัทฯ มุ่งเน้นในเรื่องคุณภาพสินค้าโดยการคัดเลือกผลิตภัณฑ์
  ผู้ผลิตและ/หรือผู้จัดจำหน่ายที่มีมาตรฐาน และเป็นที่ยอมรับของลูกค้า
  พร้อมทั้งได้เพิ่มความหลากหลายของสินค้าเพื่อตอบสนองความต้องการของกลุ่มลูกค้าเป้าหมาย
  ในปัจจุบันสยามฟูด เซอร์วิส ยังได้เพิ่มตราสินค้าที่บริษัทฯ
  ได้เป็นตัวแทนเพื่อให้สามารถครอบคลุมความต้องการของลูกค้าฟูดเซอร์วิสให้มากขึ้น
  ในการพัฒนาด้านความหลากหลายของผลิตภัณฑ์ บริษัทฯ
  ได้ขยายประเภทสินค้าให้ครอบคลุมถึงกลุ่มอาหารญี่ปุ่นอีกด้วย นอกจากนั้น
  ยังได้มีการจัดโครงการฝึกอบรมสำหรับพนักงานทั้งในเรื่องทั่วไปและเรื่องความรู้ในสายงาน
  หนึ่งในโครงการฝึกอบรมเป็นการฝึกอบรมที่มีหลักสูตรเข้มข้นเป็นพิเศษคือการอบรมเพื่อความรอบรู้ในเรื่องสินค้า
  ซึ่งจัดให้แก่ทีมงานฝ่ายขายเพื่อปรับปรุงความรู้ในตัวสินค้า คุณภาพสินค้า
  และการใช้สินค้าประเภทต่างๆ เหล่านี้คือจุดแข็งที่ทำให้บริษัทฯ
  มีความแตกต่างจากคู่แข่งขันรายอื่นและทำให้บริษัทฯ หลีกหนีจากการแข่งขันด้านราคาสินค้า
  นอกจากนั้นโดยอาศัยศักยภาพของสยามแม็คโคร บริษัทฯ
  สามารถขยายช่องทางธุรกิจในกลุ่มสินค้าอาหารแห้ง
  และช่วยเพิ่มความสามารถในการเข้าถึงกลุ่มลูกค้าใหม่
  สิ่งเหล่านี้เมื่อประกอบกับโครงการการบริหารลูกค้าสัมพันธ์ (Customer Relation
  Management : CRM) จะทำให้บริษัทฯ สามารถชิงส่วนแบ่งการเติบโตในตลาดเป็นอย่างดี

(2) ทำเลที่ตั้ง

ก) ศูนย์จำหน่ายสินค้าแม็คโคร - Makro Cash and Carry

  บริษัทฯ เปิดดำเนินธุรกิจการจัดจำหน่ายในลักษณะ Cash & Carry เป็นรายแรกในประเทศไทย
  ณ สิ้นปี 2555 บริษัทฯ มีจำนวนสาขาทั่วประเทศรวมทั้งสิ้น 57 สาขา
  แต่ละสาขาจะมีพื้นที่และรูปแบบที่แตกต่างกันไปตามทำเลที่ตั้ง
  แบ่งเป็นสาขาในกรุงเทพมหานครและปริมณฑลจำนวน 11 สาขา และสาขาในต่างจังหวัดจำนวน
  46 สาขา นอกจากนี้ยังมีร้านจำหน่ายอาหารแช่แข็งขนาดเล็ก “สยามโฟรเซ่น” รวม 5 แห่ง
  ตั้งอยู่ที่จังหวัดเชียงใหม่ อุดรธานี นครศรีธรรมราช นครราชสีมา และชลบุรี
  สาขาแต่ละแห่งตั้งอยู่ในทำเลที่เหมาะสมและสะดวกต่อการเดินทางมาใช้บริการของลูกค้าสมาชิกทุกกลุ่ม
  โดยนำเสนอสินค้าที่หลากหลายและมีการจัดเรียงสินค้าที่มีลักษณะเฉพาะเพื่อตอบสนองความต้องการของกลุ่มลูกค้าสมาชิกในแต่ละทำเลที่ตั้ง

  ในระหว่างปี 2555 บริษัทฯ ได้ทำการปรับเปลี่ยนรูปแบบแผนกสินค้าอุปโภค 3 สาขา
  (สาขากาญจนบุรี ลพบุรี และหนองคาย) ด้วยการปรับเปลี่ยนชนิดสินค้า และการจัดวางสินค้าใหม่
  ตามกลยุทธ์ที่มุ่งเน้นการดำเนินธุรกิจค้าส่งแบบชำระเงินสดและบริการตนเอง นอกจากนี้
  ยังได้มีการปรับปรุงและขยายพื้นที่ขายของสาขาภูเก็ต เพื่อรองรับการเติบโตในอนาคต
  และให้มีประสิทธิภาพเพิ่มขึ้นในการตอบสนองความต้องการของลูกค้ากลุ่มเป้าหมาย

ข) ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

  บริษัทฯ ได้เปิดดำเนินการ 4 แห่ง คือที่ กรุงเทพมหานคร เกาะสมุย พัทยา และภูเก็ต
  และเพื่อเพิ่มศักยภาพในการให้บริการ
  และขยายฐานลูกค้าในกลุ่มผู้ประกอบการธุรกิจโรงแรมและร้านอาหารต่างๆ
  ที่กำลังเติบโตอย่างรวดเร็วในจังหวัดภูเก็ต และแหล่งท่องเที่ยวใก้ลเคียงอื่นๆ
  ในแถบทะเลอันดามัน สยามฟูด เซอร์วิส สาขาภูเก็ต
  จึงได้ย้ายสำนักงานขายไปอยู่ติดกับส่วนที่ขยายใหม่ของแม็คโคร สาขาภูเก็ต
  เพื่อเพิ่มประสิทธิภาพในการให้บริการลูกค้ามากยิ่งขึ้นโดยมีบริการครบวงจร ประกอบด้วย
  ห้องเย็น บริการขนส่งสินค้า ตลอดจนทีมงานขาย และเจ้าหน้าที่อำนวยความสะดวก

(3) นโยบายด้านราคา

ก) ศูนย์จำหน่ายสินค้าแม็คโคร - Makro Cash and Carry

  ความสามารถในการแข่งขันด้านราคาเป็นปัจจัยที่สำคัญอย่างยิ่งต่อความสำเร็จของบริษัทฯ
  และเป็นสิ่งดึงดูดให้กลุ่มลูกค้าเป้าหมายเข้ามาจับจ่ายซื้อสินค้าที่แม็คโคร บริษัทฯ
  สามารถแข่งขันด้านราคาโดยอาศัยปัจจัยหลายด้าน เช่น การสำรวจราคา
  การบริหารต้นทุนการดำเนินงานให้ดีขึ้น และความสามารถในการทำงานร่วมกับผู้ผลิตสินค้า
  เป็นต้น

  บริษัทฯ ยังคงดำรงไว้ซึ่งโครงสร้างการบริหารงานด้วยต้นทุนที่ต่ำ
  โดยหาวิธีการบริหารจัดการต้นทุนอย่างมีประสิทธิภาพอย่างต่อเนื่อง
  และการปรับปรุงประสิทธิภาพการดำเนินงาน ทั้งนี้ บริษัทฯ ยังมีการดำเนินโครงการต่างๆ
  ที่ได้ริเริ่มในช่วงปีที่ผ่านมา เช่น การบริหารและควบคุมอัตราผลกำไรอย่างมีประสิทธิภาพ
  การบริหารสินค้าคงคลังและสินค้าที่มีการหมุนเวียนช้า
  การบริหารต้นทุนทางการเงินที่เกี่ยวกับสินค้า การประหยัดพลังงาน
  ตลอดจนการใช้ระบบการให้แสงสว่างและอุปกรณ์ต่างๆ
  ที่ประหยัดพลังงานและเป็นมิตรกับสิ่งแวดล้อม

ข) ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

  บริษัทฯ กำหนดราคาสินค้าที่สามารถแข่งขันได้ในตลาด และเหมาะสมกับคุณภาพของสินค้า
  ซึ่งเป็นพื้นฐานสู่ความสำเร็จของบริษัทฯ และทำให้บริษัทฯ
  สามารถดึงดูดให้ลูกค้าหลักเลือกที่จะซื้อสินค้าที่จำหน่ายโดยบริษัทฯ

(4) การส่งเสริมการขาย

  ก) ศูนย์จำหน่ายสินค้าแม็คโคร – Makro Cash and Carry

  บริษัทฯ มีการจัดทำวารสาร Makro Mail เพื่อเป็นสื่อในการติดต่อกับสมาชิกโดยตรง โดย
  Makro Mail จะมีลักษณะเป็นแผ่นโฆษณาล่วงหน้าว่าในแต่ละปักษ์ (2 สัปดาห์) บริษัทฯ
  จะทำการลดราคาสินค้าชนิดใดบ้าง
  ซึ่งสินค้าที่นำมาส่งเสริมการจำหน่ายจะเป็นสินค้าที่มีราคาถูกกว่าปกติมาก เนื่องจากบริษัทฯ
  มีแผนงานล่วงหน้าตลอดปีที่จะจัดให้มีการเสนอขายสินค้าราคาพิเศษแก่ลูกค้า ดังนั้นบริษัทฯ
  จึงมีการวางแผนล่วงหน้าร่วมกับผู้จัดจำหน่าย (Suppliers) ต่างๆ
  เพื่อให้การส่งเสริมการจำหน่ายของแต่ละ Suppliers
  เป็นไปโดยสอดคล้องกับการส่งเสริมการจำหน่ายของบริษัทฯ นอกจากนี้ บริษัทฯ
  ยังได้ร่วมมือกับธนาคารในการเสนอบริการทางธุรกิจให้กับลูกค้าในรูปแบบการเปิดสาขาย่อย ณ
  ศูนย์จำหน่ายสินค้าแม็คโคร และการบริการบัตรเครดิตแม็คโครซิตี้แบงก์วีซ่าการ์ด

  งาน “มหกรรมครบเครื่องเรื่องอาหารและอุปกรณ์” เป็นกิจกรรมสำคัญประจำปีที่แม็คโคร
  จัดขึ้นเพื่อแสดงศักยภาพและความเชี่ยวชาญในธุรกิจให้บริการด้านอาหาร
  และตอกย้ำถึงภารกิจหลักที่ว่า “เราจะดำเนินธุรกิจ
  เพื่อเป็นคู่ค้าอันดับหนึ่งของลูกค้าสมาชิกผู้ประกอบธุรกิจด้านอาหาร”

  จากความสำเร็จตลอดหลายปีที่ผ่านมา แม็คโครจึงได้จัดงาน
  “มหกรรมครบเครื่องเรื่องอาหารและอุปกรณ์” ต่อเนื่องเป็นปีที่ 7 ณ ศูนย์แสดงสินค้าอิมแพ็ค
  อารีน่า เมืองทองธานี เมื่อเดือนกันยายน 2555 ภายใต้แนวคิด “สร้างสรรค์ธุรกิจ
  ด้วยแนวคิดสากล” (“Innovating Business with Universal Concepts”)
  เพื่อสร้างโอกาสทางธุรกิจให้แก่ผู้ประกอบการธุรกิจด้านอาหาร
  และรองรับการเข้าสู่ประชาคมเศรษฐกิจอาเซียนในปี 2558 การจัดงานในครั้งนี้
  ได้รับการตอบรับเป็นอย่างดีทั้งจากผู้ประกอบการธุรกิจอาหารและประชาชนทั่วไป
  โดยตลอดการจัดงาน 4 วัน มีผู้เข้าร่วมงานกว่า 50,000 คน

  กิจกรรมหลักภายในงานครั้งนี้ ประกอบด้วย การสาธิตการทำอาหารโดยเชฟมืออาชีพ
  การสัมมนาเชิงปฎิบัติการด้านการทำอาหาร การจัดแสดงสินค้าและผลิตภัณฑ์อาหาร
  ตลอดจนอุปกรณ์และเครื่องใช้จำเป็นในการประกอบธุรกิจบริการด้านอาหาร
  โดยผู้ผลิตและผู้จัดจำหน่ายสินค้ากว่า 270 ราย
  รวมทั้งการแนะนำให้ผู้เข้าร่วมงานทราบถึงบริการเสริมต่างๆ
  ที่สร้างมูลค่าเพิ่มให้แก่ผู้ประกอบการธุรกิจด้านอาหาร ซึ่งแม็คโครพร้อมให้บริการ นอกจากนี้
  จุดเด่นของงาน คือ การแข่งขันการทำอาหาร โดยผู้ชนะเลิศจะได้รับถ้วยประทาน
  พระเจ้าวรวงศ์เธอ พระองค์เจ้าโสมสวลี พระวรราชาทินัดดามาตุ
  และได้รับสิทธิเข้าร่วมแข่งขันการทำอาหารในงาน “Food & Hotel Asia”

  แม็คโครได้ดำเนินโครงการ “แม็คโครมิตรแท้โชห่วย” (“Makro Retailer Alliance :
  MRA”) อย่างต่อเนื่องมาเป็นปีที่ 5 เพื่อช่วยเหลือกลุ่มลูกค้าผู้ประกอบการร้านค้าปลีกรายย่อย
  (ร้านโชห่วย) ให้มีศักยภาพในการแข่งขันมากขึ้น ตลอดจนสามารถพัฒนาธุรกิจให้เติบโต
  และตอบสนองต่อการเปลี่ยนแปลงที่รวดเร็วของพฤติกรรมผู้บริโภคได้ดีขึ้น
  โดยร่วมมือกับผู้ผลิตและผู้จัดจำหน่ายสินค้าภายในประเทศจัดกิจกรรมให้ความรู้และเสริมทักษะเชิงธุรกิจให้แก่ผู้ประกอบการร้านค้าปลีกรายย่อย
  ผ่านการจัดสัมมนาเชิงปฎิบัติการ ณ ศูนย์มิตรแท้โชห่วย ซึ่งตั้งอยู่ในแม็คโคร สาขาลาดพร้าว

  โครงการ “แม็คโครมิตรแท้โชห่วย” เป็นโครงการหนึ่งที่ประสบความสำเร็จเป็นอย่างมาก
  ดังจะเห็นได้จากจำนวนสมาชิกที่เข้าร่วมโครงการที่เพิ่มขึ้นอย่างต่อเนื่อง
  จนถึงปัจจุบันมีสมาชิกเข้าร่วมโครงการกว่า 10,000 คน

  นอกจากกิจกรรมดังกล่าวข้างต้น แม็คโคร ยังได้ร่วมกับผู้ผลิตและผู้จัดจำหน่ายสินค้า
  และมหาวิทยาลัยมากกว่า 50 แห่งทั่วประเทศอย่างต่อเนื่อง
  เพื่อจัดกิจกรรมให้ความรู้ด้านการบริหารกิจการค้าปลีกแก่นักศึกษาที่เข้าร่วมโครงการ
  โดยมีวัตถุประสงค์เพื่อให้นักศึกษาตระหนักถึงความสำคัญของผู้ประกอบการร้านค้าปลีกรายย่อย
  และได้สัมผัสกับประสบการณ์จริงในการทำธุรกิจค้าปลีก
  โดยพนักงานแม็คโครจะเป็นผู้ให้ความรู้ด้านการบริหารกิจการค้าปลีกแก่นักศึกษา
  เพื่อให้สามารถนำความรู้และประสบการณ์ที่ได้รับไปใช้ในการเข้าร่วมโครงการช่วยเหลือและพัฒนาร้านค้าปลีกท้องถิ่นผ่านกิจกรรมให้ความรู้ในการจัดการร้านค้าปลีกถึงร้านค้าของผู้ประกอบการ
  ซึ่งในช่วงเวลา 4 ปีที่บริษัทฯ ดำเนินโครงการนี้ มีนักศึกษาเข้าร่วมงานกิจกรรมมากกว่า
  10,000 คน

  จากเหตุการณ์น้ำท่วมใหญ่เมื่อปลายปี 2554 ที่ผ่านมา
  ซึ่งมีผลกระทบเป็นวงกว้างต่อธุรกิจของสมาชิกแม็คโครมิตรแท้โชห่วย
  รวมถึงผู้ผลิตและผู้จัดจำหน่ายสินค้า แม็คโครได้ตัดสินใจปรับเปลี่ยนรูปแบบการจัดงาน
  “ตลาดนัดโช่ห่วย” จากเดิมซึ่งเคยจัดอย่างเต็มรูปแบบปีละครั้งที่กรุงเทพมหานคร เป็นการจัดงาน
  “ตลาดนัดโช่ห่วยภูมิภาค” เพื่อให้การพัฒนาผู้ประกอบการร้านค้าปลีกรายย่อยได้อย่างต่อเนื่อง
  โดยได้จัดกิจกรรมนี้ขึ้นใน 3 สาขาหลัก คือที่แม็คโคร สาขาลาดพร้าว (ภาคกลาง)
  สาขาเชียงใหม่ (ภาคเหนือ) และสาขาอุดรธานี (ภาคตะวันออกเฉียงเหนือ)
  โดยกิจกรรมภายในงานเหล่านี้ประกอบด้วย การจัดแสดงสินค้าและอุปกรณ์สำหรับธุรกิจค้าปลีก
  และการสัมมนาเพื่อให้ความรู้เกี่ยวกับธุรกิจค้าปลีกจากวิทยากรผู้เชี่ยวชาญ รวมทั้งกิจกรรมอื่นๆ
  ที่สร้างความสัมพันธ์ที่ดีกับลูกค้า อนึ่ง สำหรับปี 2556 เนื่องจากมีลูกค้า
  ผู้ผลิตและผู้จัดจำหน่ายสินค้า แสดงความสนใจและต้องการเข้าร่วมงานเป็นจำนวนมาก ดังนั้น
  แม็คโครจึงตัดสินใจจัดงาน “ตลาดนัดโช่ห่วย” เต็มรูปแบบขึ้นในเดือนมีนาคมนี้

  จากความสำเร็จในการช่วยเหลือผู้ประกอบการร้านค้าปลีกรายย่อยของศูนย์มิตรแท้โชห่วย
  ที่แม็คโครสาขาลาดพร้าว แม็คโครจึงตัดสินใจจัดตั้งศูนย์มิตรแท้โชห่วยขนาดย่อมขึ้น ที่แม็คโคร
  สาขาเชียงใหม่ และสาขาบางพลี
  เพื่อให้สามารถเข้าถึงและกระจายความช่วยเหลือไปยังผู้ประกอบการร้านค้าปลีกรายย่อยในพื้นที่ต่างจังหวัดได้มากยิ่งขึ้น

ข) ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

  บริษัทฯ ได้ปรับปรุงภาพลักษณ์ทางการตลาดของสยามฟูด โดยทำการปรับปรุงเว็บไซต์ของสยามฟูด
  จัดทำแผ่นพับโฆษณาแบบใหม่ และจัดกิจกรรมต่างๆ ให้แก่ลูกค้าเพื่อการสาธิตผลิตภัณฑ์
  รวมทั้งยังได้ขยายฐานลูกค้าในกลุ่มภัตตาคารอาหารเอเชียทั้งที่เป็นรายย่อยและที่เป็นภัตตาคารในเครือต่างๆ
  ซึ่งทำให้การดำเนินธุรกิจของสยามฟูดมีความหลากหลายมากยิ่งขึ้น

4.2.2 ลักษณะลูกค้า และกลุ่มลูกค้าเป้าหมาย

  ด้วยฐานลูกค้าสมาชิกซึ่งมีอยู่เป็นจำนวนมากทั่วประเทศ บริษัทฯ
  ประสบความสำเร็จอย่างต่อเนื่องในการจัดจำหน่ายสินค้าอุปโภคบริโภคให้แก่ลูกค้าสมาชิกซึ่งประกอบธุรกิจในภาคอุตสาหกรรมต่างๆ
  โดยมีกลุ่มลูกค้าเป้าหมายเป็นผู้ประกอบการธุรกิจขนาดกลางถึงขนาดเล็ก ได้แก่
  กลุ่มร้านค้าปลีกรายย่อย กลุ่มผู้ประกอบการธุรกิจโรงแรม ร้านอาหาร และจัดเลี้ยง (โฮเรก้า)
  กลุ่มสถาบันต่างๆ และกลุ่มผู้ประกอบอาชีพอิสระ รวมถึงกลุ่มผู้ประกอบการธุรกิจบริการ
  ซึ่งลักษณะของลูกค้า และกลุ่มลูกค้าเป้าหมาย แบ่งตามประเภทธุรกิจของบริษัท สยามแม็คโคร
  จำกัด (มหาชน) และบริษัทย่อย ได้ดังนี้

(1) ศูนย์จำหน่ายสินค้าแม็คโคร - Makro Cash and Carry

  ก) ผู้ค้าปลีกรายย่อย: ผู้ประกอบการค้าปลีกรายย่อยที่จำหน่ายสินค้าอุปโภคบริโภค
  ซึ่งกระจายอยู่ทั่วประเทศ ประกอบด้วย ร้านขายของชำ ร้านโชห่วย ร้านมินิมาร์ท
  ร้านขายเครื่องเขียน เป็นต้น

  ข) โฮเรก้า: ผู้ประกอบการธุรกิจโรงแรม ร้านอาหาร และจัดเลี้ยง
  รวมถึงร้านอาหารขนาดเล็ก ร้านขายอาหารริมทาง รถเข็นขายอาหาร
  โดยลูกค้าส่วนใหญ่จะเป็นผู้ประกอบการขนาดกลางและขนาดเล็กที่จำหน่ายอาหารหลากหลายประเภท
  ซึ่งสาขาแม็คโคร ร้านสยามโฟรเซ่น และบริษัท สยามฟูด เซอร์วิส จำกัด
  สามารถตอบสนองความต้องการของลูกค้ากลุ่มนี้ได้เป็นอย่างดี

  ค) ธุรกิจบริการ: ครอบคลุมถึงหน่วยงานภาครัฐ และธุรกิจในสาขาอาชีพต่างๆ ได้แก่ บริษัท
  สำนักงานบริการต่างๆ ส่วนราชการต่างๆ โรงเรียน ร้านเสริมสวย โรงพิมพ์ ร้านซักรีด
  และผู้ประกอบธุรกิจบริการทั่วไป

  ธุรกิจภายใต้ปรัชญา “ลูกค้าคือคนสำคัญ”

  การดำเนินธุรกิจของแม็คโครในปัจจุบันอยู่ภายใต้กรอบกลยุทธ์ของการเน้นความต้องการของลูกค้าเป็นศูนย์กลาง
  (Customer Centric) เพื่อเพิ่มความพึงพอใจและความผูกพันกับลูกค้า
  ภายใต้วิสัยทัศน์ของบริษัทฯ “แม็คโคร คู่คิดธุรกิจคุณ มุ่งมั่นสรรหาสินค้าคุณภาพให้ครบครัน
  ด้วยราคาและบริการภายใต้ข้อเสนอทางการค้าที่ดีที่สุด
  เพื่อตอบสนองความต้องการของลูกค้าผู้ประกอบธุรกิจด้านอาหาร”
  การดำเนินงานในปัจจุบันจึงมุ่งสร้างรูปแบบทางธุรกิจที่สามารถตอบสนองความต้องการที่แตกต่างของกลุ่มลูกค้าหลักซึ่งเป็นผู้ประกอบการค้าปลีกรายย่อยและผู้ประกอบการธุรกิจด้านอาหาร
  ทั้งในด้านการพัฒนารูปแบบสาขาใหม่ การพัฒนาสินค้า บริการ
  และกิจกรรมการตลาดให้มีความหลากหลายและสอดคล้องกับความต้องการของลูกค้ากลุ่มดังกล่าว

  ผู้ประกอบการค้าปลีกขนาดเล็ก หรือ ร้านโชห่วย เป็นลูกค้าหลักที่แม็คโครให้ความสำคัญ
  ตลอดเวลาที่ผ่านมา บริษัทฯ จึงมุ่งมั่นพัฒนาสินค้าและบริการ
  ตลอดจนออกแบบกิจกรรมลูกค้าสัมพันธ์ กิจกรรมส่งเสริมการขาย
  และกิจกรรมเสริมสร้างความรู้ด้านธุรกิจค้าปลีก เพื่อเพิ่มศักยภาพในการแข่งขันให้แก่ลูกค้ากลุ่มนี้
  โดยได้ดำเนินการควบคู่ไปกับมาตรการบริหารจัดการต้นทุนที่มีประสิทธิภาพ
  ทั้งนี้เพื่อให้แม็คโครยังคงความเป็นศูนย์จำหน่ายสินค้าต้นทุนต่ำที่มอบความคุ้มค่าของสินค้าและบริการให้แก่ลูกค้าทุกๆ
  กลุ่มได้อยู่เสมอ

  การพัฒนาลูกค้าอย่างต่อเนื่อง เป็นหนึ่งในแผนปฎิบัติการเชิงกลยุทธ์ของบริษัทฯ
  ในการขยายฐานลูกค้า รวมถึงการพัฒนาสินค้าและบริการที่มีความหลากหลาย
  และตอบสนองความต้องการของกลุ่มลูกค้าเป้าหมายหลัก ได้แก่ ผู้ค้าปลีกรายย่อย
  และผู้ประกอบธุรกิจบริการด้านอาหาร

  แม็คโคร ยังคงมุ่งเน้นพัฒนาโครงการ “เข้าใจและเข้าถึงลูกค้า” (“Customer Intimacy”)
  และสร้างความผูกพันระหว่างลูกค้ากับแม็คโคร
  ผ่านการดำเนินกิจกรรมด้านการบริหารลูกค้าสัมพันธ์อย่างต่อเนื่องควบคู่ไปกับการนำฐานข้อมูลลูกค้ามาใช้อย่างมีประสิทธิภาพ
  โดยเชื่อมั่นว่าการสื่อสารกับลูกค้าอย่างต่อเนื่อง
  ตลอดจนการสำรวจความต้องการของลูกค้าอย่างสม่ำเสมอ จะช่วยให้บริษัทฯ
  ทราบถึงความต้องการที่แท้จริงของลูกค้า ตลอดจนเกณฑ์ในการตัดสินใจซื้อสินค้าต่างๆ
  ซึ่งข้อมูลเหล่านี้ได้ถูกนำมาปรับใช้อย่างมีประสิทธิภาพในการพัฒนาสินค้าและบริการต่างๆ
  รวมถึงการออกแบบกิจกรรมด้านการบริหารลูกค้าสัมพันธ์ที่ตรงกับความต้องการของกลุ่มลูกค้าหลัก
  ซึ่ง ณ ปัจจุบัน มีลูกค้าสมาชิกมากกว่า 2.4 ล้านราย

  โครงการ “Lovemark”
  เป็นอีกโครงการหนึ่งที่ดำเนินมาอย่างต่อเนื่องโดยการฝึกอบรมพนักงานประจำสาขาตลอดปี 2555
  เพื่อให้พนักงานมีสำนึกรักในงานด้านการให้บริการ โดยโครงการ “Lovemark” นี้
  ได้เปิดตัวและประชาสัมพันธ์ให้ลูกค้าทราบอย่างเป็นทางการในเดือนกุมภาพันธ์ 2556

  นอกจากนี้
  การมีความเข้าใจอย่างลึกซึ้งถึงความคิดเห็นและความต้องการของลูกค้าจะช่วยให้แม็คโครสามารถพัฒนาลักษณะของสาขาและการจัดวางสินค้าในรูปแบบใหม่ๆ
  อีกทั้งยังจะช่วยในการพัฒนาความหลากหลายของสินค้าและรูปแบบการนำเสนอสินค้าต่างๆ
  รวมถึงสินค้าภายใต้เครื่องหมายการค้าของบริษัทฯ ซึ่งประสบความสำเร็จเป็นอย่างดี
  องค์ประกอบด้านการตลาดเหล่านี้จะช่วยในการตอบสนองความต้องการที่เฉพาะเจาะจงและแตกต่างกันไปของกลุ่มลูกค้าหลักแต่ละกลุ่ม
  และยังเอื้อให้บริษัทฯ
  สามารถและพร้อมที่จะทำงานร่วมกับบริษัทผู้จัดจำหน่ายสินค้าหลักอย่างใกล้ชิดในการแสวงหาแหล่งสินค้าต่างๆ
  ที่ตรงกับความต้องการ และมีราคาที่เหมาะสม
  เพื่อนำเสนอแก่กลุ่มลูกค้าเป้าหมายหลักที่เป็นผู้ประกอบการมืออาชีพทางด้านอาหาร
  และผู้ค้าปลีกทางด้านอาหาร

(2) ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

  กลุ่มลูกค้าหลักของบริษัทฯ ได้แก่ กลุ่มธุรกิจโรงแรม ภัตตาคาร และร้านอาหาร(โฮเรก้า)
  ธุรกิจค้าปลีก ซึ่งรวมถึงภัตตาคารขนาดใหญ่ทั้งประเภทผู้ประกอบการอิสระและภัตตาคารนานาชาติ
  ธุรกิจโรงแรม ธุรกิจการให้บริการด้านอาหารแก่ลูกค้าคู่สัญญา รวมถึงกลุ่มบริการอาหารจานด่วน
  (Quick Service Restaurant: QSR) สยามฟูด เซอร์วิส สามารถรักษาฐานลูกค้าเดิม
  และขยายฐานลูกค้าใหม่เพิ่มขึ้น
  เนื่องจากประสบการณ์ที่ยาวนานและมีความรู้ความเข้าใจอย่างลึกซึ้งในธุรกิจบริการด้านอาหาร
  และธุรกิจของลูกค้ากลุ่มโฮเรก้า
  รวมทั้งการนำเสนอสินค้าและบริการที่ตรงต่อความต้องการของกลุ่มลูกค้าเป้าหมาย

  สยามฟูด เซอร์วิส ตระหนักถึงความสำคัญของงานด้านการบริหารลูกค้าสัมพันธ์ เพื่อให้บริษัทฯ
  เป็นที่รู้จักในกลุ่มลูกค้าโฮเรก้า
  ดังจะเห็นได้จากการดำเนินกิจกรรมที่หลากหลายร่วมกับสยามแม็คโคร
  เพื่อกระชับความสัมพันธ์กับลูกค้ากลุ่มโฮเรก้า อาทิ งาน “Food & Hotel Thailand 2012”
  งาน “Pattaya Food & Hotelier Expo 2012” การแข่งขันการทำอาหาร “Pattaya
  Culinary Cup” งาน ”มหกรรมครบเครื่องเรื่องอาหารและอุปกรณ์”
  และการจัดกิจกรรมส่งเสริมการขายร่วมกับแม็คโครบางสาขา

  ความพึงพอใจของลูกค้าคือเป้าหมายหลักในการดำเนินธุรกิจของสยามฟูด เซอร์วิส ดังนั้น
  การเพิ่มความหลากหลายของสินค้าและบริการ การเพิ่มประสิทธิภาพในการบริหารสินค้า
  ตลอดจนการขยายฐานลูกค้า ยังคงเป็นภารกิจหลักของสยามฟูด เซอร์วิส ในปี 2556 ทั้งนี้
  เพื่อให้บริษัทฯ มีผลประกอบการที่เติบโตอย่างต่อเนื่อง
  พร้อมกับการขยายสัดส่วนการตลาดในลูกค้ากลุ่มโฮเรก้าให้มากขึ้น

  บริษัทฯ เป็นผู้นำในตลาดกลุ่มลูกค้าหลักของตนเอง เนื่องจากบริษัทฯ
  มีความเข้าใจสภาพตลาดและมีสินค้าหลากหลายชนิดเสนอแก่ลูกค้า
  รวมทั้งความรู้ในตัวสินค้าเป็นอย่างดี จากการที่บริษัทฯ มีคลังสินค้าอยู่ 4 แห่ง
  สยามฟูดจึงสามารถจัดส่งสินค้าคุณภาพดีแก่ลูกค้าทั่วประเทศ

4.2.3 ลูกค้ารายใหญ่

  ลูกค้ารายใหญ่ที่มียอดซื้อสินค้าและบริการเกินกว่าร้อยละ 10
  ของรายได้รวมตามงบการเงินรวมที่ผ่านมาของบริษัท และบริษัทย่อย

- ไม่มี -

4.2.4 การจำหน่ายและช่องทางการจำหน่าย

 (1) ศูนย์จำหน่ายสินค้าแม็คโคร - Makro Cash and Carry

  การจัดจำหน่ายสินค้าของบริษัทฯ เป็นแบบชำระด้วยเงินสดและบริการตนเอง
  โดยจำหน่ายสินค้าให้แก่ลูกค้าที่เป็นสมาชิกบัตรแม็คโครผ่านสาขาของบริษัทฯ ซึ่งในปี 2555
  มีจำนวน 57 สาขาทั่วประเทศ และร้านจำหน่ายอาหารแช่แข็งขนาดเล็ก “สยามโฟรเซ่น” อีก 5
  แห่ง ทั้งนี้จะมุ่งเน้นการจำหน่ายสินค้าในปริมาณมาก กำไรต่อหน่วยน้อย
  และบริหารต้นทุนการดำเนินงานให้ต่ำที่สุด บริษัทฯ ยังได้อำนวยความสะดวกให้แก่ลูกค้า เช่น
  การให้บริการแนะนำเกี่ยวกับสินค้า และรายละเอียดอื่นๆ
  ทั้งนี้ลูกค้าสามารถขอคืนหรือแลกเปลี่ยนสินค้า
  หากพบว่าสินค้านั้นชำรุดหรือเสียหายอันเกิดจากความบกพร่องของแม็คโคร หรือผู้ผลิต
  โดยลูกค้าจะต้องนำใบเสร็จรับเงินพร้อมทั้งสินค้าที่ประสงค์จะขอคืนหรือเปลี่ยนมาพบเจ้าหน้าที่แผนกรับคืนหรือแลกเปลี่ยนสินค้าภายใน
  7 วัน นับจากวันที่ทำการซื้อ ยกเว้นสินค้าสดและแช่แข็งจะต้องกระทำภายในวันที่ซื้อไปเท่านั้น
  ทั้งนี้สินค้าที่จะขอคืนหรือเปลี่ยนต้องอยู่ในสภาพเรียบร้อยทั้งตัวสินค้าและหีบห่อ นอกจากนี้ บริษัทฯ
  ยังได้มีการประกันราคาสินค้า (Price Guarantee) ภายใต้เงื่อนไขของบริษัทฯ
  เพื่อเป็นการรับประกันราคาสินค้าที่จำหน่ายให้แก่ลูกค้าของบริษัทฯ

  บริษัทฯ ได้เปิดร้านสยามโฟรเซ่น ซึ่งเป็นร้านจำหน่ายสินค้ารูปแบบใหม่
  ที่ถูกพัฒนาขึ้นเพื่อจำหน่ายผลิตภัณฑ์อาหารแช่แข็งและอาหารแห้งที่เกี่ยวเนื่องกับการประกอบธุรกิจบริการด้านอาหาร
  ให้แก่กลุ่มลูกค้าผู้ประกอบการโรงแรม ร้านอาหาร และจัดเลี้ยง (โฮเรก้า) เป็นหลัก
  โดยสาขาแรกเปิดให้บริการเมื่อปี 2553 ที่เชียงใหม่ สยามโฟรเซ่นถูกพัฒนาขึ้น
  โดยมีวัตถุประสงค์เพื่อเพิ่มช่องทางการจำหน่ายสินค้าให้แก่บริษัทฯ
  โดยตั้งอยู่ในทำเลที่ลูกค้าเข้าถึงได้ง่าย เพื่อจับจ่ายซื้อสินค้าไปใช้ในธุรกิจของตน
  หรือในทำเลที่ไม่ไกลจากสถานที่ประกอบการของลูกค้า
  ซึ่งเป็นการอำนวยความสะดวกในการหาซื้อผลิตภัณฑ์อาหารแช่แข็งที่มีคุณภาพดีและรองรับความต้องการของกลุ่มลูกค้าผู้ประกอบการธุรกิจด้านอาหาร
  บริษัทฯ ได้เปิดสาขาแห่งที่สอง ที่อุดรธานี ในปี 2554 ซึ่งได้รับการตอบรับจากลูกค้าเป็นอย่างดี
  บริษัทฯ จึงได้เปิด ให้บริการสยามโฟรเซ่นอีก 3 สาขาในปี 2555 ที่จังหวัดนครศรีธรรมราช
  อำเภอทุ่งสง จังหวัดนครราชสีมา และ จังหวัดชลบุรี อำเภอศรีราชา

  นอกจากนี้ บริษัทฯ ยังได้เปิดแม็คโคร ฟูดเซอร์วิส
  ซึ่งเป็นศูนย์จำหน่ายสินค้ารูปแบบใหม่แห่งแรกในประเทศไทย
  โดยได้เปิดให้บริการสาขาแรกเมื่อเดือนมกราคม 2555 ที่หัวหิน
  ซึ่งเป็นทำเลที่มีศักยภาพสูงแวดล้อมไปด้วยลูกค้าในกลุ่มผู้ให้บริการอาหารหลากหลายประเภทนับตั้งแต่ร้านอาหารขนาดเล็กและขนาดกลางไปจนถึงโรงแรมขนาดกลางและขนาดใหญ่
  ศูนย์จำหน่ายสินค้ารูปแบบใหม่นี้มีพื้นที่ขายประมาณ 5,000 ตารางเมตร
  และถูกออกแบบและพัฒนาขึ้นเพื่อกลุ่มลูกค้าผู้ให้บริการด้านอาหารโดยเฉพาะ
  เพื่อให้เป็นแหล่งจำหน่ายสินค้าสำหรับผู้ประกอบธุรกิจให้บริการอาหารแบบครบวงจร
  สินค้าที่จำหน่ายจึงมีความหลากหลายและถูกคัดสรรเป็นพิเศษเพื่อให้ตรงกับความต้องการของลูกค้ากลุ่มโฮเรก้า
  ประกอบด้วยผลิตภัณฑ์อาหารสดและอาหารแช่แข็ง ผลิตภัณฑ์อาหารแห้ง เครื่องครัว
  อุปกรณ์ในการเตรียมอาหาร และของใช้ที่จำเป็นสำหรับธุรกิจร้านอาหารและโรงแรม
  ศูนย์จำหน่ายสินค้ารูปแบบใหม่นี้ได้รับการตอบรับเป็นอย่างดีจากลูกค้าและผู้ใช้บริการ
  และมีผลการดำเนินงานที่ดีตามการคาดการณ์ของบริษัทฯ นอกจาก สาขาหัวหินแล้ว บริษัทฯ
  ได้ยังได้พัฒนารูปแบบฟูดเซอร์วิสขนาดเล็ก ซึ่งมีพื้นที่ขายประมาณ 1,000 ตารางเมตร
  เพื่อตั้งอยู่ในทำเลที่ลูกค้าสามารถเข้าถึงได้ง่ายและเน้นจำหน่ายสินค้าจำเป็นสำหรับประกอบอาหารทั่วไป
  สาขานำร่องสาขาแรกคือ แม็คโคร ฟูดเซอร์วิส สาขาป่าตอง จังหวัดภูเก็ต
  ซึ่งได้เปิดให้บริการอย่างเป็นทางการแล้วเมื่อเดือนกุมภาพันธ์ที่ผ่านมา
  บนทำเลที่ตั้งมีศักยภาพสูงเนื่องจากจังหวัดภูเก็ตเป็นแหล่งท่องเที่ยวที่มีชื่อเสียงระดับภูมิภาค

(2) ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

  บริษัทฯ มีพนักงานขายดูแลลูกค้าแต่ละราย แต่ละกลุ่มโดยเฉพาะ
  รวมทั้งมีแผนกบริการลูกค้าส่วนกลางที่สามารถให้บริการกับลูกค้าได้โดยตรง
  ซึ่งทำให้สามารถเข้าถึงกลุ่มลูกค้าเป้าหมายได้ รวมทั้งเข้าใจความต้องการของลูกค้าได้ดี
  นอกจากนี้ บริษัทฯ
  ได้สร้างความโดดเด่นให้กับธุรกิจด้วยการเพิ่มช่องทางจำหน่ายสินค้าอาหารแห้งโดยอาศัยความร่วมมือจากแม็คโคร
  ซึ่งจะทำให้บริษัทฯ มีสถานภาพที่จะชิงส่วนแบ่งการเติบโตในตลาดได้เป็นอย่างดี บริษัทฯ
  ยังคงดำเนินโครงการพัฒนากิจการอย่างต่อเนื่อง
  เพื่อยกระดับศักยภาพในการแข่งขันและรักษาตำแหน่งทางการตลาดเอาไว้
  และประสบความสำเร็จในการพัฒนาธุรกิจใหม่ ได้แก่
  ธุรกิจร้านอาหารและเครื่องดื่มแบบสาขาและอาหารจานด่วน (Quick Service Restaurant:
  QSR) ซึ่งเป็นการขยายฐานลูกค้าและการพัฒนาธุรกิจ

  สยามฟูด เซอร์วิส มีคลังสินค้าห้องเย็น และรถจัดส่งสินค้าที่ติดเครื่องควบคุมอุณหภูมิทำความเย็น
  ทำให้มีความพร้อมในการให้บริการและเป็นผู้นำตลาดในด้านผลิตภัณฑ์อาหารที่มีคุณภาพสูง
  ตลอดจนสามารถตอบสนองความต้องการของกลุ่มลูกค้าผู้ประกอบการมืออาชีพด้านอาหาร ที่อยู่ใน
  4 ทำเลหลักๆ ซึ่งเป็นสถานที่ท่องเที่ยวสำคัญ ได้แก่ กรุงเทพมหานคร เกาะสมุย พัทยา
  และภูเก็ต ได้อย่างมีประสิทธิภาพ

  ปี 2555 บริษัท และบริษัทย่อย มีการส่งสินค้าออกไปจำหน่ายต่างประเทศเป็นจำนวนเงิน 4
  ล้านบาท

4.2.5 ภาวะอุตสาหกรรมและการแข่งขัน

(1) ภาวะอุตสาหกรรมและการแข่งขันของธุรกิจค้าปลีกและส่ง

  ภาวะการแข่งขันของอุตสาหกรรมค้าปลีกของไทยทวีความรุนแรงมากขึ้นอย่างต่อเนื่อง
  โดยผู้ประกอบการค้าปลีกส่วนใหญ่ต่างเร่งการดำเนินกิจกรรมส่งเสริมการขาย
  เพื่อช่วงชิงกำลังซื้อของผู้บริโภคที่สูงขึ้น เนื่องจากการออกมาตรการกระตุ้นเศรษฐกิจต่างๆ
  ของภาครัฐ โดยเฉพาะในกลุ่มร้านสะดวกซื้อที่มีการเพิ่มจำนวนสาขาอย่างรวดเร็ว
  ในขณะที่ผู้ประกอบการค้าปลีกขนาดใหญ่ได้ประยุกต์รูปแบบการขยายธุรกิจมาสู่รูปแบบค้าปลีกที่มีขนาดเล็กลงในทำเลที่ตั้งใหม่ๆ
  นอกจากนี้ ผู้ประกอบการค้าปลีกขนาดเล็กรายใหม่ๆ ที่เห็นช่องทางตลาด
  เริ่มเปิดตัวด้วยการขยายรูปแบบธุรกิจ หรือร่วมทุน เพื่อเข้าสู่ตลาดค้าปลีกของไทย
  โดยใช้ประโยชน์จากกำลังการผลิตที่มีอยู่
  และความเชี่ยวชาญในการขนส่งและกระจายสินค้าของตน

(2) ภาวะอุตสาหกรรมและการแข่งขันของธุรกิจนำเข้าและจำหน่ายสินค้าแช่แข็งและแช่เย็น

 พร้อมบริการด้านจัดเก็บและจัดส่ง

  ถึงแม้อุตสาหกรรมการท่องเที่ยวไทยจะฟื้นตัวอย่างรวดเร็วภายหลังเหตุการณ์น้ำท่วมใหญ่เมื่อปี
  2554 โดยในปี 2555 ที่ผ่านมา
  ประเทศไทยมีนักท่องเที่ยวจากนานาประเทศเดินทางเข้าประเทศกว่า 22.3 ล้านคน
  เพิ่มขึ้นจากปีก่อนถึงร้อยละ 16.0
  แต่นักท่องเที่ยวจากประเทศแถบยุโรปซึ่งนิยมรับประทานอาหารในโรงแรม หรือภัตตาคารที่มีระดับ
  มีสัดส่วนลดลง ในขณะที่กลุ่มนักท่องเที่ยวที่มีการใช้จ่ายอยู่ในระดับกลาง
  ซึ่งมีแนวโน้มใช้จ่ายเพื่อการบริโภคที่ต่ำกว่า มีสัดส่วนเพิ่มขึ้น
  การเปลี่ยนแปลงสัดส่วนนักท่องเที่ยวดังกล่าว
  ส่งผลกระทบต่อธุรกิจร้านอาหารและห้องอาหารในโรงแรมที่มีระดับ รวมถึงธุรกิจของสยามฟูด
  เซอร์วิส ด้วยเช่นกัน

  ถึงกระนั้น ผลการดำเนินงานของสยามฟูด เซอร์วิส ยังมีความแข็งแกร่ง
  และเป็นไปตามกลยุทธ์ในการเพิ่มกำไรขั้นต้น ซึ่งเป็นผลมาจากการขยายฐานลูกค้าอย่างต่อเนื่อง
  การพัฒนาสินค้าและบริการต่างๆ ให้มีความหลากหลายมากขึ้น
  ตลอดจนการปรับปรุงระบบการบริหารจัดการภายในให้มีประสิทธิภาพมากขึ้น
  และอีกหนึ่งปัจจัยสนับสนุนคือ การให้ความสำคัญในการฝึกอบรมพนักงานอย่างสม่ำเสมอ
  เพื่อเพิ่มทักษะการให้บริการและการขาย
  ซึ่งส่งผลให้พนักงานประจำสาขาสามารถนำเสนอสินค้าและบริการที่ตรงกับความต้องการของลูกค้าได้มากขึ้น
  ตลอดจนเพิ่มยอดขายในกลุ่มสินค้าที่มีอัตรากำไรสูง ทั้งหมดนี้เห็นได้จากกำไรสุทธิในปี 2555
  ของสยามฟูด เซอร์วิส ที่เติบโตอย่างมีนัยสำคัญ เช่นเดียวกับกำไรขั้นต้นที่เพิ่มสูงขึ้นเป็นลำดับ
  จากการขยายฐานลูกค้าไปยังกลุ่มผู้ให้บริการอาหารพื้นเมืองจากประเทศต่างๆ
  และกลุ่มผู้ให้บริการอาหารจานด่วน

6.  แนวโน้มการขยายตัวของอุตสาหกรรม

  ปี 2556
  คาดว่าการแข่งขันของผู้ประกอบการในภาคธุรกิจค้าปลีกค้าส่งยังคงรุนแรงและต่อเนื่องตลอดทั้งปี
  ทั้งในด้านการตลาดและการส่งเสริมการขาย อีกทั้งการแข่งขัน
  ไม่เพียงแต่ทวีความรุนแรงในระดับสาขาและร้านค้าเท่านั้น ผู้ประกอบการต่างๆ
  ยังแข่งขันในด้านการจ้างบุคลากรที่มีประสบการณ์และได้รับการฝึกฝนมาเป็นอย่างดี
  ซึ่งเป็นปัจจัยแห่งความสำเร็จที่สำคัญสำหรับงานบริการลูกค้าและกิจกรรมการขาย
  ดังนั้นผู้ประกอบการดังกล่าวจำเป็นต้องให้ความสำคัญอย่างยิ่งในการรักษาบุคลากรที่มีประสบการณ์และมีศักยภาพที่ดีของตนเอาไว้

  สุดท้ายนี้ การแข่งขันโดยรวมในภาคธุรกิจค้าปลีกค้าส่งจะยังมีความรุนแรงเพิ่มขึ้น
  หากมีการประกาศใช้พระราชบัญญัติการประกอบธุรกิจค้าปลีกหรือค้าส่งในอนาคตอันใกล้นี้
  ซึ่งจะเป็นข้อจำกัดในการดำเนินธุรกิจของผู้ประกอบการในอนาคต

7.  จำนวนและขนาดของคู่แข่งขันรวมทั้งสถานภาพในการแข่งขัน

  สภาพการแข่งขันของธุรกิจค้าในอุตสาหกรรมนี้
  ปัจจุบันอยู่ในสภาวะที่รุนแรงโดยพิจารณาตามช่องทางการจัดจำหน่ายอื่นที่มีการขยายตัวอย่างรวดเร็ว
  ได้แก่
  ช่องทางการจัดจำหน่ายแบบไฮเปอร์มาร์เก็ตซึ่งเป็นธุรกิจค้าปลีกขนาดใหญ่และมีการแข่งขันอย่างรุนแรง
  อย่างไรก็ตาม หากพิจารณาถึงช่องทางการจัดจำหน่ายแบบ Cash & Carry
  ซึ่งเป็นช่องทางการจัดจำหน่ายของบริษัทฯ นั้น บริษัทฯ มีส่วนแบ่งทางการตลาดสูงสุด
  เนื่องจากในปัจจุบัน บริษัทฯ เป็นผู้ประกอบการเพียงรายเดียวเท่านั้นในธุรกิจ Cash & Carry
  อย่างไรก็ตาม สำหรับสินค้าบางประเภทที่บริษัทฯ
  จำหน่ายอยู่อาจมีการแข่งขันโดยทางอ้อมกับผู้ประกอบการในช่องทางการจัดจำหน่ายแบบไฮเปอร์
  มาร์เก็ต ซึ่งขณะนี้มีผู้ประกอบการอยู่หลายราย เช่น บิ๊กซี และเทสโก้ โลตัส เป็นต้น

  ณ สิ้นปี 2555 จำนวนร้านค้าปลีกขนาดใหญ่และขนาดเล็ก มีดังนี้

   ร้านค้าปลีกขนาดใหญ่ ประกอบด้วย แม็คโคร 57 สาขา (ไม่รวมสยามโฟรเซ่นอีก 5 สาขา)
  เทสโก้ โลตัส 146 สาขา และบิ๊กซี 113 สาขา

   ร้านซูเปอร์มาร์เก็ต ประกอบด้วย ท็อปส์ ซูเปอร์ 99 สาขา บิ๊กซี มาร์เก็ต 18 สาขา
  และตลาดโลตัส 166 สาขา

   ร้านสะดวกซื้อ ประกอบด้วย เซเว่นอีเลฟเว่น 6,829 สาขา เทสโก้ โลตัส เอ็กซ์เพรส
  1,071 สาขา ท็อปส์ เดลี่ 128 สาขา มินิบิ๊กซี 127 สาขา และแฟมิลี่มาร์ท 784 สาขา

8.  การจัดหาผลิตภัณฑ์หรือบริการ

  ฝ่ายจัดซื้อของบริษัท สยามแม็คโคร จำกัด (มหาชน)
  จะแบ่งกลุ่มผลิตภัณฑ์ตามประเภทของสินค้าโดยแต่ละกลุ่มผลิตภัณฑ์จะมีผู้รับผิดชอบในการเลือกหาและสั่งซื้อสินค้าแต่ละประเภทซึ่งส่วนใหญ่จะเป็นสินค้าที่ผลิตในประเทศ
  โดยจะสั่งซื้อสินค้าจากผู้ผลิตและหรือผู้จำหน่ายโดยตรง
  ทั้งนี้จะมีการทำสัญญาการค้ากับผู้ผลิตและหรือผู้จำหน่ายเป็นรายๆ ไป
  ซึ่งจะมีลักษณะเป็นสัญญาและเงื่อนไขทางการค้าที่ตกลงกัน
  โดยส่วนใหญ่หรือเกือบทั้งหมดของสัญญาการค้าจะมีอายุกำหนด 1 ปี
  และเมื่อครบกำหนดแล้วสัญญาจะถูกต่อออกไปอีกคราวละ 1 ปี
  จนกว่าจะมีการบอกเลิกสัญญาเป็นลายลักษณ์อักษร

  แม็คโครให้ความสำคัญอย่างต่อเนื่อง ในเรื่องความปลอดภัยด้านอาหาร และ
  สุขอนามัยและความปลอดภัยในการทำงานของบุคลากรในแม็คโครทุกๆ สาขา
  รวมถึงศูนย์กระจายสินค้า
  โดยสาขาและหน่วยงานอื่นที่เกี่ยวข้องได้ปฏิบัติการเป็นไปตามมาตรฐานด้านสุขอนามัยและความปลอดภัยที่กำหนดโดยหน่วยงานภาครัฐ
  และตามมาตรฐานการรับรองต่างๆ ที่บริษัทฯ ได้รับ เช่น หลักปฏิบัติที่ดีในห้องปฏิบัติการ (GLP)
  มาตรฐานคุณภาพ (Q Mark) ความปลอดภัยด้านอาหาร (Food Safety)
  มาตรฐานการผลิตที่มีระบบวิเคราะห์อันตรายและจุดวิกฤติที่ต้องควบคุม (HACCP)
  และมาตรฐานการผลิตอาหารตามหลักเกณฑ์วิธีการที่ดีในการผลิตตามหลักสากล (GMP Codex)
  นอกจากนี้ สาขาที่ตั้งอยู่ในละแวกชุมชนมุสลิม ยังได้รับการรับรองมาตรฐานอาหารฮาลาล
  (Halal Standard) สำหรับสถานที่จำหน่ายเนื้อสัตว์ และผลิตภัณฑ์เนื้อสัตว์

  แม็คโครได้ร่วมกับ กระทรวงเกษตรและสหกรณ์ กระทรวงสาธารณสุข
  และผู้ประกอบการธุรกิจให้บริการด้านอาหาร ต่างๆ จัดทำโครงการ “Quality Pro”
  เพื่อให้มั่นใจว่าสินค้าภายใต้โครงการนี้ เป็นผลผลิตทางการเกษตรแบบเกษตรอินทรีย์
  ซึ่งปลอดสารตกค้างและอยู่ภายใต้การควบคุมที่เน้นการอนุรักษ์สิ่งแวดล้อม และที่สำคัญที่สุด
  สินค้าภายใต้โครงการนี้เป็นสินค้าที่ปลอดภัย และมีคุณภาพดีทั้งในด้านรูปลักษณ์และรสชาติ
  โครงการนี้ได้รับการตอบรับที่ดีจากกลุ่มลูกค้าที่เน้นเรื่องคุณภาพของสินค้าเป็นสำคัญ เช่น
  ผู้ประกอบการโรงแรม และโรงพยาบาลที่ต้องการใช้สินค้าคุณภาพดี
  ซึ่งส่วนใหญ่จะเป็นผลไม้คัดพิเศษ อาทิ แตงญี่ปุ่น กล้วยหอมทอง มะละกอฮอลแลนด์
  และมะม่วงพันธุ์พื้นเมือง
  ปัจจุบันสินค้าดังกล่าวมีวางจำหน่ายในสาขาแม็คโครในเขตกรุงเทพมหานครและในพื้นที่แหล่งท่องเที่ยว

  นอกจากความปลอดภัยด้านอาหารแล้ว
  สุขอนามัยและความปลอดภัยของบุคลากรยังเป็นอีกเรื่องหนึ่งที่แม็คโครให้ความสำคัญ
  และดูแลอย่างเข้มงวดมาอย่างต่อเนื่อง โดยจัดให้มีการฝึกอบรมอย่างสม่ำเสมอ
  รวมถึงมีการกำหนดตัวชี้วัด (Key Performance Indicators : KPIs) ด้านนี้โดยเฉพาะ
  เพื่อประเมินผลการดำเนินงานด้านสุขอนามัยและความปลอดภัย
  ตลอดจนผนวกหลักเกณฑ์ด้านสุขอนามัยและความปลอดภัยเข้าในการประเมินผลการปฎิบัติงานของทั้งสาขาและบุคลากรเป็นรายบุคล
  อีกทั้งยังใช้เป็นเกณฑ์ในการพิจารณารางวัลและบทลงโทษ
  เพื่อสร้างแรงจูงใจให้พนักงานตระหนักถึงความสำคัญในการปฏิบัติตามหลักเกณฑ์ดังกล่าว

  ส่วน บริษัท สยามฟูด เซอร์วิส จำกัด
  จะแบ่งกลุ่มผลิตภัณฑ์ตามประเภทของสินค้าโดยแต่ละกลุ่มผลิตภัณฑ์จะมีผู้รับผิดชอบในการเลือกหาและสั่งซื้อสินค้าแต่ละประเภทซึ่งส่วนใหญ่จะเป็นสินค้าที่นำเข้าจากต่างประเทศ
  โดยจะสั่งซื้อสินค้าจากผู้ผลิตและหรือผู้จำหน่ายโดยตรง
  ซึ่งมีข้อตกลงทางการค้าที่เป็นไปตามเงื่อนไขทางธุรกิจปกติ

  ณ สิ้นปี 2555บริษัท และบริษัทย่อย มีสัดส่วนการสั่งซื้อสินค้าต่างประเทศรวมกัน คิดเป็นร้อยละ
  3.0 ของยอดสั่งซื้อสินค้าทั้งหมด

  การพึ่งพิงการซื้อผลิตภัณฑ์จากผู้จำหน่ายสินค้าเกินกว่าร้อยละ 30
  ของมูลค่าการซื้อผลิตภัณฑ์ทั้งหมดในระยะเวลา 3 ปี ที่ผ่านมา หรือผูกพันว่าจะซื้อเกินกว่าร้อยละ
  30 ของมูลค่าการซื้อผลิตภัณฑ์ในอนาคตของบริษัท และบริษัทย่อย

- ไม่มี -

9.  การผลิต

  ภายใต้นโยบายการดำเนินธุรกิจของกลุ่มบริษัท
  ปัจจุบันยังไม่มีวัตถุประสงค์ที่จะทำการผลิตสินค้าเพื่อจำหน่ายแต่อย่างใดแม้จะมีเครื่องหมายการค้าของตัวเอง
  บริษัทฯ ก็จะว่าจ้างผู้ผลิตที่มีคุณภาพเป็นผู้ผลิตให้

  4.2.10 งานที่ยังไม่ได้ส่งมอบ

- ไม่มี –

2.  แผนงานในอนาคต

  แนวโน้มเศรษฐกิจไทยปี 2556 คาดว่าจะขยายตัวร้อยละ 4.5 - 5.5
  โดยมีปัจจัยสนับสนุนจากมาตรการกระตุ้นเศรษฐกิจของภาครัฐและการปรับขึ้นค่าแรงขั้นต่ำ
  เช่นเดียวกับอุตสาหกรรมค้าปลีก
  ที่คาดว่าจะเติบโตอย่างต่อเนื่องจากการเพิ่มขึ้นของกำลังซื้อของผู้บริโภค ถึงกระนั้น ปี 2556
  ยังคงเป็นปีที่ท้าทายความสามารถของผู้ประกอบการธุรกิจค้าปลีก
  โดยเฉพาะในกลุ่มธุรกิจร้านสะดวกซื้อ ซึ่งการแข่งขันคาดว่าจะทวีความรุนแรงขึ้น

  ความท้าทายที่สำคัญของบริษัทฯ ในปี 2556 นี้ คือ
  การเพิ่มประสิทธิภาพของบุคลากรและกระบวนการบริหารจัดการต่างๆ
  เพื่อรักษาความสามารถในการทำกำไรอย่างต่อเนื่อง ท่ามกลางต้นทุนค่าแรงที่สูงขึ้น
  การควบคุมราคาสินค้าโดยภาครัฐ และการขาดแคลนแรงงานฝีมือดี ดังนั้น กลยุทธ์ของบริษัทฯ
  ในการดำเนินงานสำหรับปีนี้ ยังคงเป็นการพัฒนาลูกค้าอย่างต่อเนื่อง
  ทั้งการเพิ่มประสิทธิภาพและประสิทธิผลในการดำเนินงาน
  และการวางรากฐานการเติบโตทางธุรกิจของบริษัทฯ ในระยะยาว

  ธุรกิจการให้บริการด้านอาหารของไทยมีแนวโน้มการขยายตัวที่เด่นชัด
  โดยเฉพาะการขยายตัวในกลุ่มผู้มีรายได้ระดับกลางซึ่งมีกำลังซื้อสูงขึ้น
  กอรปกับมีพฤติกรรมในการรับประทานนอกบ้านบ่อยขึ้น อีกทั้งธุรกิจให้บริการประเภทอื่นๆ
  มีแนวโน้มการเติบโตที่ดีเช่นกัน
  โดยเฉพาะการขยายตัวอย่างต่อเนื่องของอุตสาหกรรมการท่องเที่ยว ดังนั้นจากปัจจัยดังกล่าว
  กอรปกับจุดเด่นด้านความหลากหลายของผลิตภัณฑ์อาหาร
  และความเข้าใจอย่างดีในธุรกิจบริการด้านอาหารของแม็คโคร บริษัทฯ
  จึงเดินหน้าในการพัฒนาธุรกิจเพื่อให้บรรลุภารกิจหลักที่ว่า “เราจะดำเนินธุรกิจ
  เพื่อเป็นคู่ค้าอันดับหนึ่งของลูกค้าสมาชิกผู้ประกอบธุรกิจด้านอาหาร” (“To be the 1st
  Choice Supplier to our Registered Food Professionals”)

  ด้วยการยึดถือความต้องการของลูกค้าเป็นศูนย์กลาง ดังนั้น ภารกิจหลักของบริษัทฯ ในปีนี้
  จึงเป็นการสานต่อสิ่งที่ได้ดำเนินการไปแล้วในปีที่ผ่านมา
  ไม่ว่าจะเป็นการพัฒนาสินค้าและบริการต่างๆ
  เพื่อตอบสนองความต้องการที่หลากหลายของกลุ่มลูกค้าเป้าหมาย
  การเสริมสร้างความผูกพันระหว่างลูกค้ากับแม็คโคร ภายใต้โครงการ “Lovemark”
  ซึ่งได้เปิดตัวอย่างเป็นทางการกับลูกค้าสมาชิกในปี 2556 นี้ สำหรับปี 2556
  ผู้ประกอบการค้าปลีกรายย่อย หรือ ร้านโชห่วย ยังคงเป็นลูกค้าหลักที่สำคัญ ในขณะเดียวกัน
  กลุ่มลูกค้าผู้ประกอบการธุรกิจด้านอาหาร และกลุ่มโฮเรก้าจะมีความสำคัญมากขึ้น ทั้งนี้
  สินค้าและบริการเสริมต่างๆ จะได้รับการพัฒนาเป็นพิเศษ
  เพื่อให้ตรงกับความต้องการของลูกค้ากลุ่มนี้มากขึ้น
  โดยจะดำเนินการควบคู่ไปกับการพัฒนาศักยภาพของบุคลากรในสายงานธุรกิจฟูดเซอร์วิส

  เพื่อให้การดำเนินงานทุกอย่างเป็นไปตามแผนกลยุทธ์ บริษัทฯ
  ได้กำหนดแนวทางในการปรับโครงสร้างองค์กรและพัฒนาทรัพยากรบุคคลในระยะ 2-3 ปีข้างหน้า
  โดยมุ่งเน้นการพัฒนาศักยภาพบุคลากรเพื่อรองรับตำแหน่งงานต่างๆ
  การวางแผนการเติบโตในสายงานอาชีพ และการวางแผนการสืบทอดตำแหน่ง
  รวมไปถึงการรักษาบุคลากรที่มีคุณภาพ ทั้งนี้ เพื่อให้มั่นใจว่าบุคลากรของบริษัทฯ
  มีความพร้อมต่อความต้องการของธุรกิจในปัจจุบัน
  และสามารถรองรับการเติบโตของธุรกิจในอนาคตได้อย่างมีประสิทธิภาพ

  อีกหนึ่งแผนงานเพื่อเสริมสร้างความแข็งแกร่งให้กับบริษัทฯ คือ
  การศึกษาช่องทางและโอกาสทางธุรกิจ ทั้งในด้านการขยายสาขาและการพัฒนารูปแบบสาขาใหม่
  เพื่อสามารถให้บริการต่อกลุ่มลูกค้าเป้าหมายได้ดียิ่งขึ้น ในปี 2556 นี้ บริษัทฯ
  มีโครงการที่จะเปิดแม็คโครใน 3 ทำเลใหม่ นอกจากนี้ในเดือนกุมภาพันธ์ 2556 บริษัทฯ
  ได้เปิดแม็คโคร ฟูดเซอร์วิส ในรูปแบบใหม่ที่มีพื้นที่ขาย 1,000 ตารางเมตร ที่ป่าตอง
  จังหวัดภูเก็ต เพื่อให้บริการกลุ่มลูกค้าเป้าหมายที่เป็นผู้ประกอบการธุรกิจด้านอาหาร
  และภัตตาคารในพื้นที่ดังกล่าว นอกจากนี้ บริษัทฯ
  จะปรับปรุงและขยายสินค้าในระบบการสั่งซื้อสินค้าทางอินเตอร์เน็ตที่เว็ปไซต์
  www.makroclick.com
  รวมถึงการศึกษาความเป็นไปได้ในการสร้างศูนย์กระจายสินค้าอาหารแห้งแห่งที่ 2
  เพื่อรองรับการขยายธุรกิจอย่างมีประสิทธิภาพ
  อีกทั้งเพื่อเป็นการลดความเสี่ยงและเอื้อต่อการดำเนินธุรกิจอย่างต่อเนื่อง
  หากเกิดเหตุการณ์ที่มีผลกระทบต่อการดำเนินงานในอนาคต นอกจากนี้ ปี 2556 จะเป็นปีที่บริษัทฯ
  เริ่มขั้นตอนการดำเนินการเพื่อจัดหาและติดตั้งระบบ Makro Business System
  ซึ่งมีประสิทธิภาพสูงขึ้นในการสนับสนุนการดำเนินธุรกิจ
  และกลยุทธ์ที่ยึดถือความต้องการของลูกค้าเป็นศูนย์กลาง อนึ่ง
  สำหรับงานด้านการอนุรักษ์พลังงานนั้น บริษัทฯ จะให้ความสำคัญกับโครงการ “3-R” หรือ
  “reduce, reuse, recycle” เพื่อปลูกจิตสำนึกให้กับพนักงานในด้านการดูแลรักษาสิ่งแวดล้อม
  การเพิ่มประสิทธิภาพในการใช้พลังงานประเภทต่างๆ
  และการลดปริมาณของเสียในสาขาแม็คโครและศูนย์กระจายสินค้าในเวลาเดียวกัน